NEUVOSTON 10 PÄIVÄNÄ HEINÄKUUTA 1995 VAHVISTAMA YHTEINEN KANTA (EY) N:o 20/95 Euroopan parlamentin ja neuvoston direktiivin 95/.../EY antamiseksi tietokantojen oikeudellisesta suojasta



Virallinen lehti nro C 288 , 30/10/1995 s. 0014



NEUVOSTON 10 PÄIVÄNÄ HEINÄKUUTA 1995 VAHVISTAMA YHTEINEN KANTA (EY) N:o 20/95 Euroopan parlamentin ja neuvoston direktiivin 95/. . ./EY antamiseksi tietokantojen oikeudellisesta suojasta (95/C 288/02) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 57 artiklan 2 kohdan, ja sen 66 ja 100 a artiklan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), noudattavat perustamissopimuksen 189 b artiklassa määrättyä menettelyä(3) sekä katsovat, että 1) kaikkien jäsenvaltioiden voimassa olevassa lainsäädännössä ei tällä hetkellä riittävästi suojata tietokantoja; sielläkin, missä suojaa annetaan, sen edellytykset on määritelty eri tavoin, 2) tällaiset tietokantojen oikeudellista suojaa koskevat erot jäsenvaltioiden lainsäädännössä vaikuttavat välittömästi ja kielteisesti yhtenäismarkkinoiden toteuttamiseen ja toimintaan tietokantojen osalta ja erityisesti luonnollisten henkilöiden sekä oikeushenkilöiden vapauteen tarjota tietokantoihin liittyviä tavaroita ja palveluja on-line -palveluna yhdenmukaisen oikeudellisen järjestelmän mukaisesti koko yhteisön alueella; on olemassa vaara, että kyseiset erot voivat kasvaa, kun jäsenvaltiot antavat tätä yhä enemmän kansainväliseksi muuttuvaa alaa koskevaa uutta lainsäädäntöä, 3) olemassa olevat erot, joilla on yhtenäismarkkinoiden toteuttamista ja toimintaa vääristävä vaikutus, on poistettava, ja uusien erojen syntyminen estettävä, kun taas eroja, jotka eivät merkittävästi haittaa yhtenäismarkkinoiden toteuttamista ja toimintaa tai tietopalvelumarkkinoiden kehittämistä yhteisössä, ei tarvitse poistaa tai estää syntymästä, 4) tietokantojen tekijänoikeudellinen suoja on jo olemassa eri muodoissa jäsenvaltioiden lainsäädännössä tai oikeuskäytännössä; tällaiset henkiseen omaisuuteen kuuluvat oikeudet, joita ei ole yhdenmukaistettu, voivat muodostaa esteitä tavaroiden ja palvelujen vapaalle liikkuvuudelle yhteisön alueella niin kauan kuin nämä erot ovat olemassa jäsenvaltioiden lainsäädännössä, oikeuksien suojan soveltamisalassa ja sen edellytyksissä, 5) tekijänoikeus on tietokantojen tekijöiden yksinoikeuksien asianmukainen muoto, 6) muut lisätoimenpiteet ovat kuitenkin tarpeen tietokannan sisällön luvattoman kopioinnin ja/tai uudelleenkäytön estämiseksi vilpillistä kilpailua koskevan yhdenmukaisen järjestelmän tai alaa koskevan lainsäädännön puuttuessa, 7) tietokantojen valmistaminen vaatii huomattavia inhimillisiä, teknisiä ja taloudellisia voimavaroja, kun taas niiden kopiointi ja niihin pääsy on huomattavasti halvempaa kuin niiden itsenäinen kehittäminen, 8) tietokannan sisällön luvaton kopioiminen ja/tai uudelleenkäyttö ovat toimia, joilla voi olla vakavia taloudellisia ja teknisiä seurauksia, 9) tietokannat ovat arvokas väline yhteisön tietopalvelumarkkinoita kehitettäessä; tämä väline on hyödyllinen myös monella muulla alalla, 10) kaupan ja teollisuuden eri aloilla vuosittain syntyvien ja käsiteltävien tietomäärien voimakas kasvu yhteisön alueella kuten muuallakin maailmassa edellyttää investointeja kehittyneisiin tietojenkäsittelyjärjestelmiin kaikissa jäsenvaltioissa, 11) tietokanta-alalla tehtyjen investointien määrissä on tällä hetkellä suuria eroja niin eri jäsenvaltioiden välillä kuin yhteisön ja tärkeimpien kolmansien, tietokantoja tuottavien maiden välillä, 12) tietojen käsittelyn ja muistissa säilyttämisen uusiin järjestelmiin ei investoida yhteisössä toivotulla tavalla niin kauan kuin siltä puuttuu vakaa ja yhdenmukainen oikeudellinen järjestelmä tietokantojen valmistajien oikeuksien suojaamiseksi, 13) tässä direktiivissä tarkoitettu suoja koskee teoksista, tiedoista tai muusta aineistosta muodostettuja kokoelmia, joiden järjestäminen, muistissa säilyttäminen ja hakeminen tapahtuvat elektronisin, elektromagneettisin tai elektro-optisin menetelmin tai muilla vastaavilla menetelmillä, 14) olisi ulotettava tämän direktiivin antama suoja koskemaan ei-elektronisessa muodossa olevia tietokantoja, 15) tietokannan mahdollista tekijänoikeudellista suojaa määritettäessä sovellettavien kriteereiden on rajoituttava ainoastaan siihen, että tietokannan sisällön valinta tai järjestäminen on tekijänsä henkinen luomus; suoja koskee tietokannan rakennetta, 16) mitään muuta perustetta kuin omaperäisyyden käsitettä siinä merkityksessä, että teos on tekijänsä henkinen luomus, ei saa soveltaa arvioitaessa, onko tietokannalle annettava tekijänoikeudellista suojaa, ja erityisesti ei saa arvioida tietokannan laatua tai esteettistä arvoa koskevia seikkoja, 17) "tietokannalla" tarkoitetaan kaikkia kirjallisia, taiteellisia, sävellys- tai vastaavia teoskokoelmia tai tekstiä, ääntä, kuvia, lukuja, tosiasioita ja tietoja sisältäviä kokoelmia; tässä tarkoitettujen kokoelmien on oltava teosten, tietojen tai muiden itsenäisten aineistojen kokoelmia, jotka on järjestetty järjestelmällisellä tai menetelmällisellä tavalla ja joihin on mahdollistettu yksilöllinen pääsy; tästä seuraa, että audiovisuaalisen, elokuva-, kirjallisen tai sävellysteoksen tallentaminen yhtenä kokonaisuutena ei kuulu tämän direktiivin soveltamisalaan, 18) tämä direktiivi ei rajoita tekijöiden vapautta päättää, antavatko he - ja millä tavalla - luvan liittää teoksensa tietokannan osaksi sekä erityisesti, onko luvan saajalla tähän yksinoikeus; tietokantojen suojaaminen sui generis -oikeudella ei rajoita niiden sisältöä koskevia oikeuksia, varsinkin silloin, kun tekijä tai lähioikeuden haltija sallii tiettyjen hänen teostensa tai työsuoritustensa liittämisen tietokantoihin toteuttaessaan lisenssisopimusta, joka ei ole yksinomainen, kolmas osapuoli voi hyödyntää näitä teoksia tai työsuorituksia tekijältä tai läheisen oikeuden haltijalta saadun valtuutuksen nojalla, ilman että tämä loukkaa tietokannan valmistajan sui generis -oikeutta, sillä edellytyksellä, että näitä teoksia tai työsuorituksia ei ole kopioitu tietokannasta tai käytetty siitä käsin uudestaan, 19) useista musiikkiesitysten tallenteista muodostuva CD-levykooste ei pääsääntöisesti kuulu tämän direktiivin soveltamisalaan, koska se ei koosteena täytä edellytyksiä tekijänoikeudelliseen suojaan, eikä se myöskään edellytä riittävän suurta investiontia saadakseen sui generis -suojaa, 20) tässä direktiivissä tarkoitettua suojaa sovelletaan myös tiettyjen tietokantojen toiminnalle tai käyttämiselle välttämättömiin osiin, kuten sanastoihin ja hakemistojärjestelmiin, 21) tässä direktiivissä tarkoitettu suoja koskee tietokantoja, joissa teokset, tiedot tai muu aineisto on järjestetty järjestelmällisellä tai menetelmällisellä tavalla; suojan saaminen ei edellytä, että nämä aineistot on fyysisesti tallennettu muistiin jäsennetyllä tavalla, 22) tässä direktiivissä tarkoitetut elektroniset tietokannat käsittävät myös CD-ROM- ja CD-I-tallenteet ja vastaavat, 23) "tietokannalla" ei tarkoiteta tietokantojen tekemisessä tai toiminnassa tarvittavia tietokoneohjelmia, joiden suojasta on säädetty tietokoneohjelmien oikeudellisesta suojasta 14 päivänä toukokuuta 1991 annetussa direktiivissä 91/250/ETY(4), 24) tietokantojen vuokraamisen ja lainaamisen tekijänoikeudellisesta suojasta tai muista lähioikeuksista säädetään yksinomaan vuokrausoikeudesta, lainausoikeudesta sekä tekijänoikeuden tietyistä lähioikeuksista henkisen omaisuuden alalla 19 päivänä marraskuuta 1992 annetussa direktiivissä 92/100/ETY(5), 25) tekijänoikeuden suoja-ajasta säädetään tekijänoikeuden tiettyjen lähioikeuksien suojan voimassaoloajan yhdenmukaistamisesta 29 päivänä lokakuuta 1993 annetussa direktiivissä 93/98/ETY(6), 26) tekijänoikeudellista suojaa saavat teokset sekä lähioikeuksien suojaamat, tietokantoihin liitetyt suoritukset ovat edelleenkin vastaavien yksinoikeuksien suojaamia, eikä niitä voida liittää tietokantaan tai kopioida sieltä ilman oikeudenhaltijan tai hänen oikeudensaajiensa lupaa, 27) tietokantaan liitettyjen teosten tekijänoikeudelliseen suojaan sekä tietokantaan liitettyjä suorituksia koskeviin lähioikeuksiin ei vaikuta millään tavalla se, että on olemassa erillinen oikeus näiden teosten ja suoristusten valintaan tai järjestelyyn tietokantaan, 28) tietokannan luoneen luonnollisen henkilön moraaliset oikeudet kuuluvat tekijälle, ja niitä sovelletaan jäsenvaltioiden kansallisen lainsäädännön sekä kirjallisten ja taiteellisten teosten suojaamista koskevan Bernin yleissopimuksen määräysten mukaisesti; moraaliset oikeudet eivät siten kuulu tämän direktiivin soveltamisalaan, 29) jäsenvaltiot päättävät itsenäisesti toisen palveluksessa tehtävään tietokantojen luomiseen sovellettavasta järjestelmästä; mikään tässä direktiivissä ei estä jäsenvaltioita säätämästä omassa lainsäädännössään, että työnantajalla yksin on oikeus määrätä kaikista taloudellisista oikeuksista sellaiseen tietokantaan, jonka hänen palveluksessaan oleva työntekijä on luonut työtehtäviään suorittaessaan tai työnantajansa antamien ohjeiden mukaisesti, jollei toisin ole sovittu, 30) tekijän yksinoikeuksien on sisällettävä myös oikeus määritellä, millä tavoin ja kenen toimesta hänen teostaan hyödynnetään, sekä erityisesti oikeus valvoa teoksensa levitystä yleisölle, 31) tietokantojen tekijänoikeudellinen suoja sisältää tietokantojen saataviin saattamisen myös muuten kuin tietokannan kopioita levittämällä, 32) jäsenvaltioiden on varmistettava, että niiden kansalliset säännökset vastaavat ainakin aineelliselta sisällöltään tämän direktiivin yksinoikeuksia koskevia määräyksiä, 33) levitysoikeus ei raukea on-line -tietokantaan liittyvän palvelujen tarjoamisen johdosta; sanottu koskee myös sitä, että palvelun käyttäjä on valmistanut on-line -tietokannasta kappaleen tietokannan oikeudenhaltijan suostumuksella; toisin kuin CD-ROMin tai CD-I:n suhteen, joissa oleva henkinen omaisuus sisältyy aineelliseen tallennusmuotoon eli kaupalliseen hyödykkeeseen, jokainen on-line -palvelu on itse asiassa lupaa vaativa toimi, jos tekijänoikeus sitä edellyttää, 34) silloin kun tekijänoikeuden haltija on päättänyt saattaa tietokantansa kopion käyttäjien saataviin joko on-line -palveluna tai jossain muussa levittämismuodossa, laillisella käyttäjällä on kuitenkin oltava pääsy tietokantaan, ja hänen on voitava käyttää sitä oikeudenhaltijan kanssa tehdyssä käyttölupaa koskevassa sopimuksessa määrättyihin tarkoituksiin sekä sopimuksessa määrätyllä tavalla siinäkin tapauksessa, että tietokantaan pääsy ja tietokannan käyttö vaatisivat periaatteessa rajoitusten kohteena olevien toimien toteuttamista, 35) olisi laadittava luettelo sallituista yksinoikeuksien rajoituksista ottaen huomioon sen, että tässä direktiivissä tarkoitettua tekijänoikeudellista suojaa sovelletaan ainoastaan tietokannassa olevan aineiston valintaan tai järjestämiseen; on aiheellista antaa jäsenvaltioille mahdollisuus säätää kyseisistä rajoituksista tietyissä tapauksissa; tätä mahdollisuutta on kuitenkin käytettävä Bernin yleissopimuksen määräysten mukaisesti ja siinä määrin kuin rajoitukset koskevat tietokannan rakennetta; on aiheellista erottaa toisistaan yksityistä käyttöä varten tehtävät rajoitukset ja yksityisiin tarkoituksiin tehtävä toisintaminen, joka tiettyjen jäsenvaltioiden kansallisessa lainsäädännössä kuuluu tyhjiä tallennusmateriaaleja tai tallennuslaitteita koskevien verotussäädösten piiriin, 36) tässä direktiivissä ilmaisu "tieteellinen tutkimus" kattaa sekä luonnontieteet että humanistiset tieteet, 37) tämä direktiivi ei vaikuta Bernin yleissopimuksen 10 artiklan 1 kohdan soveltamiseen, 38) digitaaliteknologian yhä kasvava käyttö lisää tietokannan valmistajan riskiä siitä, että tietokannan sisältö kopioidaan ja muunnetaan elektronisesti luvatta siten, että siitä tulee uusi, samansisältöinen tietokanta, joka ei loukkaa alkuperäisen tietokannan sisällön järjestämiseen sovellettavaa tekijänoikeutta, 39) tämän direktiivin tarkoitus on, tietokannan sisällön valinnan tai järjestämisen omaperäisyyden perusteella annettavan tekijänoikeudellisen suojan takaamisen lisäksi, suojata tietokannan valmistajia tietokannan sisällön laatimisen ja kokoamisen yhteydessä tehtyjen taloudellisten ja ammatillisten investointien tulosten väärinkäyttämiseltä suojaamalla tietokanta kokonaisuudessaan tai sen olennaiset osat käyttäjän tai kilpailijan tiettyjä toimia vastaan, 40) tällä sui generis -oikeudella on tarkoitus taata tietokannan sisällön keräämiseen, varmistamiseen tai esittämiseen tehdyn investoinnin suoja oikeuden rajatuksi kestoajaksi; tämä investointi voi muodostua rahoitusvälineiden käyttämisestä ja/tai ajan, ponnistelujen ja energian käytöstä, 41) sui generis -oikeuden tavoite on antaa tietokannan valmistajalle mahdollisuus estää koko tietokannan sisällön tai jonkin sen olennaisen osan luvaton kopiointi ja/tai uudelleenkäyttö; tietokannan valmistaja on henkilö, jonka aloitteesta ja riskillä investoinnit tehdään; tämä jättää valmistajan määritelmän ulkopuolelle varsinkin alihankkijat, 42) erityinen oikeus estää luvaton kopiointi ja/tai uudelleenkäyttö liittyy käyttäjän toimiin, jotka ylittävät käyttäjän lailliset oikeudet ja täten aiheuttavat vahinkoa investoinnille; oikeudella kieltää koko sisällön tai sen olennaisen osan kopiointi ja/tai uudelleenkäyttö tarkoitetaan sekä kilpailevan loistuotteen valmistamista että käyttäjää, joka toiminnallaan aiheuttaa laadullisesti tai määrällisesti arvioiden olennaista vahinkoa investoinnille, 43) jos kysessä on-line -siirto, oikeus kieltää uudelleenkäyttö ei raukea koko tietokannan taikka sellaisen tietokannasta tai sen osasta tehdyn kopion osalta, jonka vastaanottaja valmistaa oikeudenhaltijan suostumuksella, 44) jos tietokannan sisällön esiin ottaminen näyttöpäätteelle edellyttää koko tämän sisällön tai sen olennaisen osan pysyvää tai väliaikaista siirtämistä tallennusalustalta toiselle, toimi edellyttää oikeudenhaltijan lupaa, 45) oikeus estää luvaton kopiointi ja/tai uudelleenkäyttö ei tarkoita millään tavalla tekijänoikeudellisen suojan ulottamista pelkkiin tosiasioihin tai tietoihin, 46) oikeus estää kokonaisten teosten, tietojen tai tietokannan osien tai niiden olennaisten osien kopiointi ja/tai uudelleenkäyttö ei johda itse näihin teoksiin, tietoihin tai tietokantojen osiin kohdistuvan uuden oikeuden syntymiseen, 47) tuotteiden ja palveluiden tuottajien välisen kilpailun edistämiseksi tietopalvelualalla sui generis -oikeuden nojalla annettua suojaa ei sa käyttää niin, että se helpottaa määräävän markkina-aseman väärinkäyttöä, erityisesti mitä tulee sellaisten uusien tuotteiden ja palvelujen luomiseen ja levittämiseen, joilla on älyllistä, tiedollista, teknistä, taloudellista tai kaupallista lisäarvoa; tästä syystä tämän direktiivin säännöksillä ei rajoiteta yhteisön tai kansallisten kilpailusääntöjen soveltamista, 48) tämän direktiivin tarkoitus, joka on varmistaa tietokannoille asianmukainen ja yhtenäinen suojataso korvauksen takaamiseksi tietokannan valmistajalle, on toinen kuin henkilötietoja koskevasta tietosuojasta ja tietojen vapaasta liikkumisesta . . . annetussa Euroopan parlamentin ja neuvoston direktiivissä 95/. . ./EY(7), jonka tarkoituksena on varmistaa henkilötietojen vapaa liikkuvuus yhdenmukaistettujen sääntöjen perusteella, joiden tarkoitus on suojata perusoikeuksia, erityisesti oikeutta yksityisyyteen, joka tunnustetaan myös ihmisoikeuksien ja perusvapauksien suojaamiseksi tehdyn Euroopan yleissopimuksen 8 artiklassa; tämän direktiivin säännökset eivät rajoita tietosuojaa koskevan lainsäädännön soveltamista, 49) huolimatta oikeudesta kieltää koko tietokannan tai sen olennaisen osan kopiointi ja/tai uudelleenkäyttö on aiheellista määrätä, että tietokannan valmistaja tai hänen oikeudensaajansa ei voi kieltää tietokannan laillista käyttäjää kopioimasta ja/tai uudelleenkäyttämästä osia, jotka eivät ole olennaisia; kyseinen käyttäjä ei kuitenkaan voi kohtuuttomasti haitata sui generis -oikeuden haltijan taikka tekijänoikeuden tai lähioikeuden haltijan tässä tietokannassa olevia teoksia tai suorituksia koskevia laillisia etuja; 50) jäsenvaltioille olisi annettava oikeus säätää poikkeuksista oikeuteen estää tietokannan olennaisen osan laiton kopiointi ja/tai uudelleenkäyttö, jos kyseessä on kopiointi yksityisiin tarkoituksiin, havainnollistamista varten opetuksessa tai tieteellisessä tutkimuksessa sekä jos on kyse kopioinnista ja/tai uudelleenkäytöstä yleisen turvallisuuden varmistamiseksi tai hallinnollisen tai oikeudellisen menettelyn moitteettoman kulun varmistamiseksi on tärkeää, että nämä oikeudet eivät rajoita valmistajan yksinoikeutta käyttää tietokantaa ja että niiden tavoite ei ole peitellä kaupallista luonnetta, 51) jos jäsenvaltiot käyttävät oikeuttaan antaa lupa tietokannan lailliselle käyttäjälle kopioida siitä olennainen osa opetuksen tai tieteellisen tutkimuksen havainnollistamiseen, ne voivat rajoittaa tämän luvan tietynlaatuisiin opetuksen kuvituksiin tai tieteelliseen tutkimukseen, 52) jäsenvaltiot, joilla on erityistä kansallista lainsäädäntöä, jossa säädetään tässä direktiivissä tarkoitettua sui generis -oikeutta lähellä olevasta oikeudesta, voivat säilyttää tähän oikeuteen tehdyt lainsäädäntönsä perinteisesti hyväksymät poikkeukset, 53) todistusvelvollisuus tietokannan valmistumispäivän osoittamisesta kuuluu tietokannan valmistajalle, 54) todistusvelvollisuus niiden edellytysten olemassaolosta, joiden perusteella voidaan katsoa, että tietokannan sisällön olennaista muuttamista voidaan pitää uutena huomattavana investointina, kuuluu tietokannan valmistajalle, 55) uusi huomattava investointi, josta seuraa myös suoja-ajan voimassaolon muuttuminen, voi merkitä tietokannan sisällön olennaista tarkistamista, 56) oikeutta estää laiton kopiointi ja/tai uudelleenkäyttö sovelletaan sellaisiin tietokantoihin, joiden valmistaja on jonkin kolmannen maan kansalainen tai asuu siellä vakituisesti, sekä tietokantoihin, joiden valmistaja on perustamissopimuksessa tarkoitettu yhteisön jäsenvaltioiden ulkopuoliselle alueelle sijoittautunut oikeushenkilö, ainoastaan silloin, kun kyseinen kolmas maa antaa vastaavan suojan niille tietokannoille, joiden valmistaja on jonkin yhteisön jäsenvaltion kansalainen tai asuu siellä vakituisesti, 57) sen lisäksi, mitä jäsenvaltioiden lainsäädännössä säädetään tekijänoikeuden tai muiden oikeuksien loukkaamisesta ja sen seuraamuksista, jäsenvaltioiden on säädettävä tietokannan sisällön luvattoman kopioimisen ja/tai uudelleenkäyttämisen asianmukaisista seuraamuksista, 58) sen suojan lisäksi, minkä tämä direktiivi antaa tietokannan rakenteelle tekijänoikeudellisena suojana sekä sen sisällölle kopioinnin ja/tai uudelleenkäytön estävänä oikeudellisena sui generis -suojana, sovelletaan edelleen jäsenvaltioiden muita tietokanta-alan tuotteiden ja palveluiden toimittamiseen liittyviä lainsäädännöllisiä määräyksiä, 59) tämä direktiivi ei rajoita audiovisuaalisista teoksista koostuviin tietokantoihin sovellettavia sääntöjä, jotka jossakin jäsenvaltiossa on hyväksytty audiovisuaalisten ohjelmien televisiolähetyksiä koskevassa lainsäädännössä, ja 60) tietyt jäsenvaltiot antavat tällä hetkellä tekijänoikeudellista suojaa sellaisille tietokannoille, jotka eivät vastaa tässä direktiivissä tarkoitettuja tekijänoikeudellisen suojan saamiselle asetettuja soveltamisperusteita; vaikka kyseisille tietokannoille voidaan antaa suojaa tässä direktiivissä tarkoitetun sisällön luvattoman kopioinnin ja/tai uudelleenkäyttämisen estävän oikeuden perusteella, viimeksi mainitun oikeuden perusteella annettu suoja-aika on huomattavasti lyhyempi kuin se, mikä niillä on tällä hetkellä voimassa olevien kansallisten järjestelmien perusteella; tietokannan tekijänoikeudellisen suojan myöntämiseen sovellettavien kriteerien yhdenmukaistaminen ei saa vaikuttaa niin, että kyseisten oikeudenhaltijoiden nyt voimassa oleva suoja-aika lyhenisi; tätä varten on aiheellista säätää poikkeus; tämän poikeuksen vaikutusten on rajoituttava kyseisten jäsenvaltioiden alueille, OVAT ANTANEET TÄMÄN DIREKTIIVIN: I LUKU SOVELTAMISALA 1 artikla Soveltamisala 1. Tätä direktiiviä sovelletaan missä tahansa muodossa olevien tietokantojen oikeudelliseen suojaan. 2. Tässä direktiivissä tarkoitetaan "tietokannalla" teosten, tietojen tai muiden itsenäisten aineistojen kokoelmaa, joka on järjestetty järjestelmällisellä tai menetelmällisellä tavalla ja johon elektronisesti tai muulla tavoin on mahdollistettu yksilöllinen pääsy. 3. Tämän direktiivin mukaista suojaa ei sovelleta tietokoneohjelmiin, joita käytetään elektronisen pääsymahdollisuuden sisältävien tietokantojen valmistamiseen tai niiden käyttämiseen. 2 artikla Soveltamisalan rajoitukset Tämän direktiivin sännökset eivät rajoita soveltamasta yhteisön säännöksiä, jotka koskevat a) tietokoneohjelmien oikeudellista suojaa; b) vuokraus- ja lainausoikeuksia sekä tiettyjä tekijänoikeuden lähioikeuksia henkisen omaisuuden alalla; c) tekijänoikeuden ja tiettyjen lähioikeuksien suojan voimassaoloaikaa. II LUKU TEKIJÄNOIKEUS 3 artikla Suojan kohde 1. Tämän direktiivin säännösten mukaisesti tekijänoikeus sinänsä suojaa tietokantoja, jotka aineiston valinnan tai järjestämisen perusteella muodostavat tekijän omaperäisen henkisen luomuksen. Muita perusteita ei saa soveltaa määritettäessä, voidaanko ne suojata. 2. Tällä direktiivillä määritelty tietokantojen tekijänoikeudellinen suoja ei ulotu tietokantojen sisältöihin eikä rajoita mainittuihin sisältöihin kohdistuvia muita oikeuksia. 4 artikla Tietokannan tekijä 1. Tietokannan tekijä on luonnollinen henkilö tai luonnollisten henkilöiden ryhmä, joka on luonut tietokannan, tai asianomaisen valtion lainsäädännön salliessa oikeushenkilö, jota kyseisen lainsäädännön mukaan pidetään oikeudenhaltijana. 2. Jäsenvaltioissa, joiden lainsäädännössä on säädetty yhteisteoksien suojasta, taloudelliset oikeudet kuuluvat yhteisteoksen tekijänoikeuden haltijalle. 3. Kun useat luonnolliset henkilöt luovat yhdessä tietokannan, yksinoikeudet kuuluvat näille henkilöille yhteisesti. 5 artikla Yksinoikeudet Tietokannan tekijällä on yksinoikeus kyseisen tietokannan tekijänoikeudella suojattavan ilmaisumuodon suhteen suorittaa seuraavat toimet tai antaa lupa niihin: a) millä tavalla ja missä muodossa tahansa tapahtuva tietokannan tai sen osan väliaikainen tai pysyvä toisintaminen, b) kääntäminen, muuntelu, sovittaminen tai muu muuttaminen, c) tietokannan tai sen kopioiden kaikissa muodoissa tapahtuva levittäminen yleisölle. Oikeus määrätä tietokannan kopion edelleen myymisestä yhteisössä raukeaa, kun oikeudenhaltija tai joku hänen suostumuksellaan ensimmäisen kerran myy tietokannan kopion yhteisössä, d) välittäminen yleisölle, julkinen näyttäminen ja julkinen esittäminen, e) edellä b kohdassa tarkoitettujen toimien tulosten kaikenlainen toisintaminen, välittäminen yleisölle, julkinen näyttäminen tai julkinen esittäminen. 6 artikla Yksinoikeuksien rajoitukset 1. Tietokannan tai sen kopioiden laillinen käyttäjä voi ilman tietokannan tekijän lupaa suorittaa kaikki 5 artiklassa tarkoitetut toimet, jotka ovat tarpeen tietokannan sisältöön pääsyä tai sen tavanmukaista käyttöä varten. 2. Jäsenvaltiot voivat säätää 5 artiklassa tarkoitettuihin oikeuksiin rajoituksia seuraavissa tapauksissa: a) ei-elektronisessa muodossa olevan tietokannan toisintaminen yksityisiin tarkoituksiin, b) käytö yksinomaan opetuksen tai tieteellisen tutkimuksen ei-kaupalliseen havainnollistamiseen, c) käyttö yleisen turvallisuuden varmistamiseksi taikka hallinnollisen tai oikeudellisen menettelyn moitteettoman kulun varmistamiseksi, d) asianomaisen valtion perinteisesti hyväksymät muut tekijänoikeutta koskevat rajoitukset, sanotun kuitenkaan rajoittamatta a, b ja c kohdan säännösten soveltamista. 3. Kirjallisten ja taiteellisten teosten suojaamisesta tehdyn Bernin yleissopimuksen määräysten mukaisesti tätä artiklaa ei voi tulkita siten, että sitä voitaisiin soveltaa tavalla, joka loukkaa kohtuuttomasti oikeudenhaltijan laillisia etuja tai haittaa tietokannan tavanmukaista käyttöä. III LUKU SUI GENERIS -OIKEUS 7 artikla Suojan kohde 1. Jäsenvaltioiden on säädettävä tietokannan valmistajalle oikeus kieltää sellaisen tietokannan, jonka sisällön kerääminen, varmistaminen tai esittäminen merkitsevät määrällisesti ja/tai laadullisesti huomattavaa investointia, koko kannan sisällön tai laadullisesti ja/tai määrällisesti arvioituna olennaisen kannan osan kopiointi ja/tai uudelleenkäyttö. 2. Tätä lukua sovellettaessa tarkoitetaan: a) "kopioinnilla" tietokannan koko sisällön tai sen olennaisen osan pysyvää tai väliaikaista siirtämistä tallennusalustalta toiselle millä tavalla ja missä muodossa tahansa, b) "uudelleenkäytöllä" tietokannan koko sisällön tai sen olennaisen osan mitä tahansa saattamista yleisön saataviin levittämällä kopioita, vuokraamalla, johtimitse lähettämällä tai muulla tavoin. Oikeus määrätä tietokannan kopion edelleenmyymisestä yhteisössä raukeaa, kun oikeudenhaltija tai joku muu hänen suostumuksellaan on ensimmäisen kerran myynyt tietokannan kopion yhteisössä. Julkinen lainaaminen ei ole kopiointia tai uudelleenkäyttöä. 3. Edellä 1 kohdassa tarkoitettu oikeus voidaan siirtää, luovuttaa tai siihen voidaan antaa sopimukseen perustuva käyttölupa. 4. Tämän artiklan 1 säädettyä oikeutta sovelletaan riippumatta siitä, että tekijänoikeus tai muut oikeudet mahdollisesti suojaavat tietokantaa. Sen lisäksi mainittua oikeutta sovelletaan riippumatta siitä, että tekijänoikeus tai muut oikeudet mahdollisesti suojaavat tietokannan sisältöä. Tietokantojen suojaaminen tämän artiklan 1 kohdassa säädetyllä oikeudella ei rajoita niiden sisältöön kohdistuvia oikeuksia. 5. Tietokannan sisällön epäolennaisten osien jatkuva ja järjestelmällinen kopiointi ja/tai uudelleenkäyttö, jotka johtaisivat tämän tietokannan tavanmukaisen käytön kanssa ristiriitaisiin toimiin tai jotka loukkaavat kohtuuttomasti tietokannan valmistajan laillisia oikeuksia, eivät ole sallittuja. 8 artikla Laillisen käyttäjän oikeudet ja velvollisuudet 1. Yleisön saataviin millä tahansa tavalla saatetun tietokannan valmistaja ei voi estää tämän tietokannan laillista käyttäjää kopioimasta ja käyttämästä uudelleen kannan sisällön laadullisesti ja/tai määrällisesti epäolennaisiksi arvioituja osia mihin tahansa tarkoitukseen. Jos laillisella käyttäjällä on lupa kopioida ja/tai käyttää uudelleen vain osaa tietokannasta, tätä kohtaa sovelletaan vain tähän osaan. 2. Yleisön saataviin millä tahansa tavalla saatetun tietokannan laillinen käyttäjä ei voi suorittaa toimia, jotka ovat ristiriidassa tämän tietokannan tavanmukaisen käytön kanssa tai loukkaavat kohtuuttomasti tietokannan valmistajan laillisia etuja. 3. Yleisön saataviin millä tahansa tavalla saatetun tietokannan laillinen käyttäjä ei voi rajoittaa tekijänoikeuden tai lähioikeuden haltijan tähän tietokantaan sisältyviin teoksiin tai suorituksiin liittyviä etuja. 9 artikla Poikkeukset sui generis -oikeuteen Jäsenvaltiot voivat säätää, että yleisön saataviin millä tahansa tavalla saatetun tietokannan laillinen käyttäjä voi kopioida ja käyttää uudelleen ilman tietokannan valmistajan lupaa tietokannan sisällön olennaisen osan, a) kun kyseessä on ei-elektronisessa muodossa olevan tietokannan kopioiminen yksityisiin tarkoituksiin; b) kun kyseessä on kopioiminen opetuksen tai tieteellisen tutkimuksen havainnollistamiseksi, edellyttäen, että lähde on ilmoitettu ja että toimet tapahtuvat ei-kaupallisen päämäärän oikeuttamissa rajoissa; c) kun kyseessä on kopiointi ja/tai uudelleenkäyttö yleisen turvallisuuden vuoksi taikka hallinnollisen tai oikeudellisen menettelyn moitteettoman kulun varmistamiseksi. 10 artikla Suoja-aika 1. Edellä 7 artiklassa säädetty oikeus alkaa tietokannan valmistamisen loppuun saattamisesta. Se lakkaa 15 vuotta loppuun sattamista seuraavan tammikuun ensimmäisen päivän jälkeen. 2. Jos tietokanta on saatettu millä tahansa tavalla yleisön saataviin ennen 1 kohdassa tarkoitetun ajanjakson päättymistä, tämän oikeuden perusteella saatu suoja-aika päättyy 15 vuotta sen tammikuun ensimmäisen päivän jälkeen, joka seuraa päivää, jona tietokanta on saatettu yleisön saataviin ensimmäisen kerran. 3. Kaikkien tietokannan sisällön määrällisesti ja/tai laadullisesti arvioitujen olennaisten muutosten perusteella, erityisesti kaikkien olennaisten muutosten, jotka johtuvat peräkkäisten lisäysten, poistojen tai muutosten yhteisvaikutuksesta ja joiden perusteella voitaisiin katsoa, että on kyseessä uusi, laadullisesti tai määrällisesti arvioituna olennainen investointi, voidaan tämän investoinnin tuloksena olevalle tietokannalle antaa oma suoja-aika. 11 artikla Sui generis -oikeuden antamaan suojaan oikeutetut 1. Edellä 7 artiklassa säädettyä oikeutta sovelletaan tietokantoihin, joiden valmistaja tai oikeudenhaltija on jonkin jäsenvaltion kansalainen tai jolla on vakinainen asuinpaikka yhteisön alueella. 2. Mitä 1 kohdassa säädetään, sovelletaan myös yhtiöihin ja yrityksiin, jotka on perustettu jonkin jäsenvaltion lainsäädännön mukaisesti ja joilla on yhtiöjärjestyksessä määrätty kotipaikka, keskushallinto tai pääsasiallinen toimipaikka yhteisön alueella; jos tällaisella yhtiöllä tai yrityksellä on ainoastaan yhtiöjärjestyksessä määrätty kotipaikka yhteisön alueella, sen toimilla tulee olla todellinen ja jatkuva yhteys jonkin jäsenvaltion talouteen. 3. Neuvosto tekee komission ehdotuksesta sopimukset, joilla ulotetaan 7 artiklassa säädetty oikeus kolmansissa maissa valmistettuihin tietokantoihin, jotka eivät kuulu 1 ja 2 kohdan säännösten soveltamisalaan. Tämän menettelyn nojalla tietokannoille annettu suoja-aika ei ole pitempi kun 10 artiklassa säädetty suoja-aika. LUKU IV YHTEISET SÄÄNNÖKSET 12 artikla Seuraamukset Jäsenvaltioiden on säädettävä asianmukaisista seuraamuksista tässä direktiivissä säädettyjen oikeuksien rikkomisesta. 13 artikla Muiden säännösten ennallaan pysyminen Tämän direktiivin säännökset eivät vaikuta muihin säännöksiin, jotka koskevat erityisesti tekijänoikeutta, lähioikeuksia tai muita oikeuksia tai velvoitteita, jotka liittyvät tietokantoihin sisältyviin tietoihin, teoksiin tai muuhun aineistoon, patentteja, tavaramerkkejä, piirustuksia ja malleja, kansallisaarteiden suojaa, keskinäisiä sopimuksia ja vilpillistä kilpailua koskevaa oikeutta, liikesalaisuuta, turvallisuutta, luottamuksellisuutta, henkilötietojen ja yksityisyyden suojaa ja julkisten asiakirjojen saatavuutta tai sopimusoikeutta. 14 artikla Ajallinen soveltaminen 1. Tässä direktiivissä säädettyä suojaa sovelletaan tekijänoikeuden osalta myös ennen 16 artiklan 1 kohdassa tarkoitettua päivää luotuihin tietokantoihin, jotka täyttävät mainittuna päivänä tässä direktiivissä esitetyt vaatimukset tekijänoikeudellisen suojan saamiseksi tietokannoille. 2. Poiketen siitä, mitä 1 kohdassa säädetään, kun jokin tietokanta, jota suojataan tekijänoikeudella jäsenvaltiossa tämän direktiivin julkaisupäivänä, ei vastaa 3 artiklan 1 kohdassa säädetyn tekijänoikeuden mukaisen suojan myöntämisperusteita, tämä direktiivi ei lyhennä kyseisessä jäsenvaltiossa edellä mainitun järjestelyn perusteella annettua, jäljellä olevaa suoja-aikaa. 3. Tässä direktiivissä säädettyä suojaa 7 artiklassa säädetyn oikeuden osalta sovelletaan myös tietokantoihin, joiden valmistaminen on saatettu päätökseen 16 artiklan 1 kohdassa tarkoitettua päivää edeltävinä 15 vuotena ja jotka täyttävät mainittuna päivänä tämän direktiivin 7 artiklassa säädetyt vaatimukset. 4. Edellä 1 ja 3 kohdassa säädetty suoja ei rajoita ennen näissä kohdissa tarkoitettua päivää suoritettuja toimia ja hankittuja oikeuksia. 5. Sellaisen tietokannan osalta, jonka valmistus on saatettu päätökseen 16 artiklan 1 kohdassa tarkoitettua päivää edeltävien 15 vuoden aikana, 7 artiklassa säädetyn oikeuden kesto on 15 vuotta tätä päivää seuraavasta 1 päivästä tammikuuta lukien. 15 artikla Tiettyjen säännösten pakottavuus Kaikki 6 artiklan 1 kohdan ja 8 artiklan vastaiset sopimusmääräykset ovat mitättömiä. 16 artikla Loppusäännökset 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään tammikuuta 1998 mennessä. Näissä jäsenvaltioiden antamissa säännöksissä ja määräyksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset ja määräykset kirjallisina komissiolle. 3. Komissio toimittaa viimeistään 1 kohdassa tarkoitettua päivää seuraavan kolmannen vuoden lopussa ja tämän jälkeen joka kolmas vuosi Euroopan parlamentille, neuvostolle sekä talous- ja sosiaalikomitealle tämän direktiivin soveltamisesta kertomuksen, jossa se tarkastelee jäsenvaltioiden toimittamien erityisten tietojen perusteella erityisesti, onko sui generis -oikeuden soveltaminen, 8 ja 9 artikla mukaan lukien, aiheuttanut sellaisia määräävän markkina-aseman väärinkäytöksiä tai vakavia haittoja vapaalle kilpailulle, joiden perusteella olisi syytä toteuttaa aineelliset toimenpiteet, erityisesti pakkolisenssejä koskevan järjestelmän luomisen. Komissio esittää tarvittaessa ehdotuksia direktiivin mukauttamiseen tietokanta-alan kehitykseen. 17 artikla Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL N:o C 156, 23.6.1992, s. 4 ja EYVL N:o C 308, 15.11.1993, s. 1 (2) EYVL N:o C 19, 25.1.1993, s. 3 (3) Euroopan parlamentin lausunto, annettu 23.6.1993, EYVL N:o C 194, 19.7.1993, s. 144, neuvoston yhteinen kanta, vahvistettu 10 päivänä heinäkuuta 1995, ja Euroopan parlamentin päätö (sitä ei ole vielä julkaistu virallisessa lehdessä). (4) EYVL N:o L 122, 17.5.1991, s. 42, direktiivi sellaisena kuin se on viimeksi muutettuna direktiivillä 93/98/ETY (EYVL N:o L 290, 24.11.1993, s. 9). (5) EYVL N:o L 346, 27.11.1992, s. 61 (6) EYVL N:o L 290, 24.11.1993, s. 9 (7) EYVL N:o . . . NEUVOSTON PERUSTELUT I JOHDANTO 1. Komissio esitti 15 päivänä huhtikuuta 1992 perustamissopimuksen 57 artiklan 2 kohtaan, sekä 66 ja 100 a artiklaan perustuvan ehdotuksen tietokantojen oikeudellisesta suojasta(1). 2. Euroopan parlamentti antoi lausuntonsa ensimmäisessä käsittelyssä 23 päivänä kesäkuuta 1993(2). Komissio toimitti tämän lausunnon jälkeen 4 päivänä lokakuuta 1993 muutetun ehdotuksen direktiiviksi(3). Talous ja sosiaalikomitea antoi lausuntonsa 24 päivänä marraskuuta 1992(4). 3. Neuvosto vahvisti yhteisen kantansa perustamissopimuksen 189 b artiklan mukaisesti 10 päivänä heinäkuuta 1995. II TAVOITE 4. Komission ehdotuksen tarkoituksena on vahvistaa yhdenmukaistetut säännökset tietokantojen oikeudellisesta suojasta. Se on jatkoa vihreälle kirjalle tekijänoikeuksista ja teknologian haasteesta(5), jonka 6 luvussa ehdotetaan toimenpiteitä tietokantojen oikeudellisen suojan yhdenmukaistamiseksi. Siinä yhdenmukaistaminen perustuu jäsenvaltioiden antamiin tekijänoikeuksia koskeviin säännöksiin, sellaisina kuin niitä sovelletaan tietokantoihin, sekä noudattaen kirjallisten ja taiteellisten teosten suojaamista koskevaa Bernin yleissopimusta, jossa kaikki jäsenvaltiot ovat sopimuspuolina. Tekijänoikeudellisen suojan lisäksi siinä määrätään tietokantojen suojaamisesta erityisellä (sui generis-) oikeudella. III YHTEISEN KANNAN TARKASTELU Yleiset huomiot 5. Direktiivin rakenteen osalta neuvosto hyväksyi komission muutetussa ehdotuksessa ehdotetun uudelleenjäsentelyn, jonka mukaan kaikki tekijänoikeudellista suojaa käsittelevät artiklat ryhmitellään II lukuun ja kaikki sui generis -oikeutta käsittelevät artiklat ryhmitellään III lukuun. Neuvosto katsoo, että tällainen jako parantaa tekstin ymmärrettävyyttä. 6. Neuvosto poisti komission muutetusta ehdotuksesta neljä tarpeettomaksi katsomaansa artiklaa. Kyseessä ovat: a) muutetun ehdotuksen 4 artikla: kyseinen Euroopan parlamentin ehdotuksesta lisätty artikla (Euroopan parlamentin muutos n:o 12) oli pelkästään toteava, ja komission mukaan ei ole katsottava, että se "aiheuttaisi uusia velvoitteita jäsenvaltioille tai edellyttäisi toimenpiteiden toteuttamista kansainvälisten sopimusten noudattamiseksi tekijänoikeuden alalla"; b) muutetun ehdotuksen 5 artikla (alkuperäisen ehdotuksen 4 artikla): ottaen huomioon, että tämä artikla ei koske tietokantojen oikeudellista suojaa, neuvosto katsoi sen sisällyttämisen tähän direktiiviin aiheettomaksi ja tarpeettomaksi; c) muutetun ehdotuksen 8 artikla (alkuperäisen ehdotuksen 7 artikla): koska tällä artiklalla ei yhdenmukaisteta jäsenvaltioiden lainsäädäntöä, neuvosto piti parempana poistaa sen tarpeettomana; d) muutetun ehdotuksen 9 artikla: direktiivi (93/98/ETY) sai aikaan sen, että kyseisen artiklan 1 kohdasta tuli pelkästään toteava, ja neuvosto poisti sen tarpeettomana. Koska kyseisen artiklan muut kohdat liittyvät läheisesti 1 kohtaan, ne on myös poistettu. Johdanto-osan kohdat 7. Neuvosto lisäsi, poisti tai muutti useita johdanto-osan kohtia, erityisesti ottakseen huomioon tiettyihin artikloihin tehdyt muutokset. Ehdotuksen artiklat 8. 1 artikla Komission alkuperäinen ehdotus, samoin kuin sen muutettu ehdotus, rajoittui elektronisiin tietokantoihin. Yhteisessä kannassaan neuvosto laajentaa direktiivin soveltamisalan kaikkiin tietokantoihin niiden muodosta riippumatta (1 kohta) seuraavilla perusteilla: a) kyseinen ratkaisu on yksinkertaisempi, koska se ei edellytä selvän eron tekemistä elektronisten ja ei-elektronisten tietokantojen välillä; b) ei ole toivottavaa, että elektronisessa ja ei-elektronisessa muodossa levityksessä oleva tietokanta ei molemmissa tapauksissa nauti samaa suojaa; c) elektronisten ja ei-elektronisten tietokantojen välillä ei tehdä eroa GATT-sopimuksen vastaavassa määräyksessä, joka koskee tekijän- ja teollisoikeuksien kauppaan liittyviä näkökohtia kaupan alalla (TRIPS-sopimus), eikä maailman henkisen omaisuuden järjestön (WIPO) käynnissä olevissa töissä kirjallisten ja taiteellisten teosten suojaamista koskevaan Bernin yleissopimukseen liittyväksi mahdolliseksi pöytäkirjaksi. Neuvosto mukautti "tietokannan" määritelmää (2 kohta) ottaakseen huomioon tämän soveltamisalan laajennuksen. Se hyväksyi Euroopan parlamentin muutoksen, jolla lisättiin käsite "tietojen" käsitteiden "teosten" ja "muiden aineistojen" yhteyteen. Sitä vastoin se ei hyväksynyt, samoista syistä kuin komissio, Euroopan parlamentin muutosta, jolla lisättiin tietokannan määritelmään käsite "lukumäärältään suuri" teosten, tietojen tai muiden aineistojen kokoelma: kyseinen muutos olisi aiheuttanut tulkintavaikeuksia eikä olisi ollut TRIPS-sopimuksen määritelmän eikä WIPO:ssa mahdollisesta Bernin yleissopimukseen liittyvästä pöytäkirjasta käynnissä olevien keskustelujen mukainen. Neuvosto katsoi aiheelliseksi täsmentää erillisessä kohdassa (3 kohta), että kyseisen direktiivin mukaista suojaa ei sovelleta tietokoneohjelmiin, joita käytetään tietokantojen valmistamiseen tai käyttämiseen. Neuvosto ei, kuten ei myöskään komissio, ottanut tekstiinsä Euroopan parlamentin ehdottamaa käsitteen "tietokannan luoja" määritelmää (muutos n:o 4). Sen mielestä on parempi, ettei tätä määritelmää oteta käyttöön tietokantojen yhteydessä, koska muidenkaan kirjallisten tai taiteellisten teosten "luojan" käsitettä ei ole määritelty kansainvälisellä tasolla. Neuvosto ei säilyttänyt tekstissään Euroopan parlamentin ehdottamaa käsitteen "tietokannan oikeudenhaltija" määritelmä (muutos n:o 5), jonka komissio otti mukaan tiettyjen mukautusten jälkeen muutettuun ehdotukseensa. Se piti parempana säilyttää käsitteet "tietokannan tekijä" tekijänoikeuksien suojaamisen osalta ja "tietokannan valmistaja" sui generis -oikeuden antaman suojan osalta. 9. 2 artikla Mahdollisten epäselvyyksien välttämiseksi neuvosto katsoi aiheelliseksi lisätä uuden artiklan, jossa täsmennetään, että direktiivin soveltaminen ei rajoita direktiivien 91/250/ETY, 92/100/ETY eikä 93/98/ETY soveltamista. 10. 3 artikla (muutetun ehdotuksen 2 artikla) Neuvosto yhdisti komission ehdotuksen 1 ja 3 kohdan sisällön yhdeksi kohdaksi (1 kohta). Komission ehdotuksen 2 kohdasta tuli tarpeeton, koska direktiivin soveltamisala laajennettiin koskemaan ei-elektronisia tietokantoja. Neuvosto yksinkertaisti 2 kohdan (komission ehdotuksen 4 kohta) sanamuotoa. 11. 4 artikla (muutetun ehdotuksen 3 artikla) Neuvosto piti parempana jättää jäsenvaltioiden harkintaan kysymyksen siitä, kuka määrää taloudellisista oikeuksista, kun työntekijä on luonut tietokannan työtehtäviään suorittaessaan. Tämän vuoksi poistettiin 4 kohta ja lisättiin johdanto-osan 29 kohta. 12. 5 artikla (muutetun ehdotuksen 6 artikla) Neuvosto teki sanamuotoon liittyviä muutoksia tähän artiklaan, erityisesti ottaakseen huomioon 1 artiklaan tehdyt muutokset. Se poisti kaikki viittaukset vuokraamiseen ottaen huomioon 2 artiklan b kohdan. 13. 6 artikla (muutetun ehdotuksen 7 artikla) Neuvosto yhdisti komission ehdotuksen 1 ja 2 kohdan sisällön yhdeksi kohdaksi (1 kohta). Se katsoi, että kyseinen säännös sisältää tietokannan laillisen käyttäjän vähimmäisoikeudet, joihin ei pitäisi voida puuttua sopimukseen perustuvalla tavalla (katso 15 artikla). Neuvosto poisti komission ehdotuksen 3 kohdan tarpeettomana, erityisesti ottaen huomioon 3 kohdan 2 kohdan. Neuvosto lisäsi uuden 2 kohdan, jossa jäsenvaltioille annetaan oikeus säätää tiettyjä poikkeuksia toimiin, joita koskevat 5 artiklassa säädetyt rajoitukset. Yksityisiin tarkoituksiin toisintamisen osalta katsottiin, ettei mitään poikkeuksia pitäisi myöntää elektronisten tietokantojen osalta, ottaen huomioon erityisesti se, miten helppo niitä on toisintaa, mutta hyväksyttiin kuitenkin mahdollisuus myöntää kyseisiä poikkeuksia ei-elektronisten tietokantojen osalta. Jotta kyseisen artiklan 1 ja 2 kohdassa säädetyt poikkeukset eivät häiritsisi aiheettomasti tietokannan tekijän oikeuksien ja sen käyttäjän laillisten oikeuksien välistä tasapainoa, neuvosto lisäsi 3 kohdan, joka perustuu direktiivin 91/250/ETY 6 artiklan 3 kohtaan. 14. 7 artikla (muutetun ehdotuksen 10 artikla) Neuvosto piti tarpeellisena täsmentää yksityiskohtaisemmin sui generis -oikeutta ja sen antaman suojan kohdetta. Neuvoston mielestä muutetun ehdotuksen 10 artiklan 1 kohta ja 2 kohdan ensimmäinen virke aiheuttivat toistoa. Yhteisen kannan 7 artiklan 1 kohta sisältää kaksi merkittävää muutosta näihin kahteen säännökseen: a) Neuvosto katsoi, että sui generis -oikeuden tavoitteen pitäisi olla tietokantojen valmistajien suojaaminen tietokannan sisällön keräämiseksi ja kokoamiseksi tehdyistä sijoituksista saatujen tulosten väärinkäyttöä vastaan; se rajoitti sen vuoksi kyseisen oikeuden nautintaa tapauksiin, joissa tämän sisällön hankkiminen, varmistaminen tai esittäminen merkitsevät laadullisesti ja/tai määrällisesti huomattavaa investointia. b) Komission muutetun ehdotuksen mukaisesti sui generis -oikeus koski tietokannan koko sisältöä, taikka sen olennaista tai epäolennaista osaa siten, että epäolennaisia osia koskevista poikkeuksista säädettiin 11 artiklan 5, 6 ja 8 kohdassa. Neuvosto piti yhteisessä kannassaan parempana rajoittaa sui generis -oikeuden antaman suojan soveltamisalaa tietokannan koko sisältöön tai sen laadullisesti ja/tai määrällisesti olennaiseen osaan, koska sen mielestä kyseisen sisällön epäolennaisten osien kopiointi ja/tai uudelleenkäyttö eivät todennäköisesti vaikuta haitallisesti valmistajan sijoitukseen; tämän vuoksi se poisti epäolennaisia osia koskevat poikkeukset. Jotta tämän suojan puuttuminen ei johtaisi siihen, että epäolennaisia osia virheellisesti kopioitaisiin ja/tai uudelleenkäytettäisiin jatkuvasti ja järjestelmällisesti, yhteisen kannan kyseessä olevan artiklan 5 kohtaan lisättiin suojalauseke. Neuvosto määritteli selkeyden vuoksi käsitteet "kopiointi" ja "uudelleenkäyttö" 2 kohdassa. Koska sui generis -oikeus on uusi oikeus, neuvosto katsoi aiheelliseksi täsmentää, että se voidaan siirtää tai luovuttaa, tai siihen voidaan antaa sopimukseen perustuva käyttölupa (3 kohta). Yhteisen kannan 4 kohdan ensimmäinen lause vastaa muutetun ehdotuksen 10 artiklan 2 kohdan toista virkettä. Sitä vastoin neuvosto ei yhdy muutetun ehdotuksen mainitun kohdan kolmannessa virkkeessä olevaan lähestymistapaan: se katsoo, että ei ole perusteita sulkea sui generis -oikeuden soveltamisen ulkopuolelle sellaisen tietokannan sisältöä, joka koostuu tekijänoikeuden tai muun oikeuden suojaamista teoksista, koska tällainen poissulkeminen voi aiheuttaa pokkkeavuuksia, jos tietokannan sisältö koostuu osin esimerkiksi tekijänoikeuksien suojaamista teoksista ja osin muista osista, joita ei suojaa mikään muu oikeus. Neuvosto sääti sen vuoksi, että sui generis -oikeutta sovelletaan riippumatta siitä, onko tietokannan sisältö tekijänoikeuden tai muun oikeuden suojaama, täsmentäen kuitenkin, että sui generis -oikeuden antama suoja ei rajoita tekijänoikeuden tai muun olemassa olevan oikeuden soveltamista tietokannan sisältöön kuuluviin teoksiin tai muihin osiin (4 kohdan toinen ja kolmas virke). 15. Pakkoluvat Komission ehdotuksessa säädettiin mahdollisuudesta saada sui generis -oikeudesta poiketen tietyissä olosuhteissa pakkolupia. Tämä mahdollisuus perustui siihen, että se toimisi vastapainona vahvalle sui generis -oikeudelle, jota sovellettiin koko tietokannan sisällön ja sen olennaisen osan lisäksi myös sen epäolennaisiin osiin. Ottaen huomioon tämän oikeuden soveltamisalan rajoittamisen koko tietokannan sisältöön tai sen olennaiseen osaan sekä yhteisen kannan 9 artiklassa säädetyt poikkeukset tähän oikeuteen, neuvosto päätyi siihen lopputulokseen, että mahdollisuus saada tällaisia lupia ei ole enää välttämätöntä sopivan tasapainon varmistamiseksi tietokannan valmistajan ja tietokannan käyttäjien oikeuksien välillä, ja poisti säännökset, joissa säädettiin tästä mahdollisuudesta. Se katsoi tarpeelliseksi todeta, että sui generis -oikeutta ei tule käyttää tavalla, joka helpottaa määräävän markkina-aseman väärinkäyttöä, ja että kilpailusääntöjä sovelletaan edelleen (johdanto-osan 47 kohta). Lisäksi neuvosto lisäsi direktiivin tarkistuslausekkeeseen (16 artiklan 3 kohta) erityisen maininnan tästä kysymyksestä. 16. 8 artikla Koska sui generis -oikeus on uusi oikeus, neuvosto piti tarpeellisena lisätä yhteiseen kantaansa tämän oikeuden perusteella tietokantaa laillisesti käyttävän oikeuksia ja velvollisuuksia koskevan artiklan (8 artikla). Niinpä 1 kohdassa täsmennetään, että tämä oikeus ei salli sen haltijan estää tietokannan laillista käyttäjää kopioimasta ja/tai käyttämästä uudelleen sen epäolennaisia osia. Laillisen käyttäjän osalta tässä artiklassa säädetään, että tämä ei voi perusteettomasti rajoittaa sui generis -oikeuden haltijan laillisia etuja (2 kohta) tai tekijänoikeuden tai lähioikeuden haltijan tähän tietokantaan sisältyviin teoksiin tai suorituksiin liittyviä etuja (3 kohta). Neuvosto katsoo lisäksi, että tämän artiklan säännöksistä ei pitäisi voida poiketa sopimukseen perustuvalla tavalla (katso 15 artikla). 17. 9 artikla Ottaen huomioon neuvoston muutoksen sui generis -oikeuden soveltamisalaan sekä pakkolupia koskevien säännösten poistamisen, muutetun ehdotuksen 11 artiklassa säädetyt sui generis -oikeutta koskevat poikkeukset eivät ole enää tarkoituksenmukaisia. Neuvosto sääti uusista poikkeuksista (neuvoston yhteisen kannan 9 artikla), jotka perustuvat 6 artiklan 2 kohdassa säädettyihin tekijänoikeuksiin, koska se pitää tärkeänä, että molempia oikeuksia koskevat poikkeukset vastaavat toisiaan mahdollisimman hyvin. Sellainen poikkeus, joka vastaisi 6 artiklan 2 kohdan d alakohdassa säädettyä poikkeusta, puuttu 9 artiklasta, koska missään jäsenvaltiossa ei ole tässä direktiiviehdotuksessa säädettyä sui generis -oikeutta kaikilta ominaisuuksiltaan täysin vastaavaa kansallista oikeutta. Koska joidenkin jäsenvaltioiden lainsäädännössä kuitenkin säädetään jo sui generis -oikeutta muistuttavasta oikeudesta, hyväksyttiin, että kyseiset jäsenvaltiot voivat säilyttää kyseessä olevassa lainsäädännössä perinteisesti sallitut kyseistä lakia koskevat poikkeukset (johdanto-osan kohta 52). 18. 10 artikla (muutetun ehdotuksen 12 artikla) Neuvosto hyväksyi Euroopan parlamentin ehdotuksen (muutos n:o 24), jonka komissio oli ottanut muutettuun ehdotukseensa, sui generis -oikeuden mukaisen 15 vuoden suoja-ajan säätämiseksi (1 kohta). Neuvosto piti selvyyden vuoksi parempana jakaa kahteen eri kohtaan maininnan siitä, että tämän oikeuden mukainen suoja-aika alkaa tietokannan valmistuksen päättymisestä (1 kohta), ja täsmennyksen, jonka mukaan suoja-ajan kesto lasketaan siitä, kun tietokanta on saatettu yleisön saataville (2 kohta). Neuvosto hyväksyi sisällöllisesti Euroopan parlamentin tekemän muutoksen, jossa säädetään, että sui generis -oikeuden mukaisen suoja-ajan laskeminen aloitetaan uudestaan aina, kun tietokannan sisältöön tehdään jokin olennainen muutos (muutos n:o 24, b kohta ja muutos n:o 26). Ottaen huomioon 7 artiklassa luotu yhteys sui generis -oikeuden ja tietokannan valmistajan huomattavan sijoituksen välillä, neuvosto täsmensi, että tämän uuden suoja-ajan on oltava seurausta uudesta huomattavasta sijoituksesta (3 kohta). Neuvosto piti yhteisen kantansa 3 kohdan vuoksi muutetun ehdotuksen 12 artiklan 3 kohtaa tarpeettomana ja poisti sen. 19. 11 artikla (muutetun ehdotuksen 13 artikla) Yhteisen kannan 11 artikla vastaa muutamien sanamuotoon liittyvien muutosten jälkeen muutetun ehdotuksen 13 artiklaa. Neuvosto ei sitä vastoin hyväksynyt Euroopan parlamentin ehdottamaa uutta kohtaa (muutos n:o 28, (uusi) 2 a kohta), jossa viitattiin kansainvälisiin sopimuksiin. Neuvosto, kuten myös komissio, katsoi, että tämä säännös aiheuttaisi sekaannusta ottaen huomioon, että tässä direktiiviehdotuksessa luotu sui generis -oikeus ei liity mihinkään olemassa olevaan kansainväliseen sopimukseen. 20. 12 artikla (muutetun ehdotuksen 14 artikla) Yhteisen kannan 12 artikla vastaa muutetun ehdotuksen 14 artiklaa. 21. 13 artikla (muutetun ehdotuksen 15 artiklan 1 kohta) Yhteisen kannan 13 artikla vastaa muutetun ehdotuksen 15 artiklan 1 kohtaa. Joitakin sanamuotoon liittyviä muutoksia lukuun ottamatta neuvosto täydensi tässä artiklassa olevaa luetteloa, joka ei ole täydellinen, maininnalla kansallisaarteiden suojasta, keskinäisiä sopimuksia koskevasta oikeudesta, turvallisuudesta ja julkisten asiakirjojen saatavuudesta. 22. 14 artikla (muutetun ehdotuksen 15 artiklan 2 kohta) Komissio hyväksyi sisällöllisesti Euroopan parlamentin muutokset n:o 29 ja 30, joiden tarkoituksena on suojata kaikki tietokannat, siis sekä direktiivin voimaantulopäivänä olemasssa olevat että myöhemmin valmistettavat tietokannat (komission muutetun ehdotuksen 15 artiklan 2 kohta); myös neuvosto hyväksyi ne yhteisen kantansa 14 artiklaan. Neuvosto erotti tässä selvyyden vuoksi toisistaan tekijänoikeuden (1 kohta) ja sui generis -oikeuden (3 kohta). Se korvasi molemmissa kohdissa viitepäivämäärät siten, että direktiivin julkaisupäivämäärä korvattiin määräpäivällä, johon mennessä direktiivi on saatettava osaksi kansallista lainsäädäntöä, jotta osaksi kansallista lainsäädäntöä saattamiseen liittyviä toimenpiteitä ei täytyisi soveltaa taannehtivasti. Euroopan parlamentti oli ehdottanut sen täsmentämistä, että direktiivin voimaantulopäivänä olemassa olevien tietokantojen suoja direktiivin perusteella ei voi rajoittaa ennen kyseistä päivämäärää tehtyjä sopimuksia tai saatuja oikeuksia (muutos n:o 30). Neuvosto täsmensi, että tämä koskee sekä tekijänoikeuteen että sui generis -oikeuteen perustuvaa suojaa (yhteisen kannan 4 kohta). Neuvosto lisäsi yhteisen kannan kyseiseen artiklaan 2 kohdan ratkaistakseen kysymyksen tietokannoista, jotka ovat tällä hetkellä kansallisen tekijänoikeusjärjestelmän suojaamia, mutta jotka ovat vaarassa jäädä ilman tekijänoikeusjärjestelmään perustuvaa suojaa direktiivin tullessa voimaan, koska näiden kansallisten järjestelmien edellytykset suojan saamiseksi ovat löyhempiä kuin tekijänoikeuteen perustuvaa suojaa koskevan direktiivin. Tällaisia tilanteita voi syntyä kolmessa jäsenvaltiossa tällä hetkellä voimassa olevien kansallisten järjestelmien vuoksi, koska näissä jäsenvaltioissa tekijänoikeuteen perustuvan oikeuden suoja-aika on tällä hetkellä 50 vuotta tekijän kuoleman jälkeen, muuttuen 70 vuodeksi tekijän kuoleman jälkeen, kun direktiivi 93/98/ETY on saatettu osaksi kansallista lainsäädäntöä. Suurin osa kyseessä olevista tietokannoista täyttää todennäköisesti edellytykset sui generis -oikeuden suojan saamiseksi; viimeksi mainitun oikeuden suoja-aika on kuitenkin vain 15 vuotta. Ratkaistakseen tämän ongelman neuvosto sääti poikkeuksen, joka sallii kyseisten jäsenvaltioiden jatkaa kyseisten tietokantojen suojaamista voimassa olevan järjestelmän mukaisesti direktiivin julkaisupäivänä käynnissä olevan suoja-ajan päättymiseen asti. Ottaen huomioon, että sui generis -oikeuteen perustuva suoja-aika on 15 vuotta, neuvosto piti tarpeellisena täsmentää, että tähän oikeuteen perustuva suoja koskee olemassa olevia tietokantoja vain, jos niiden valmistaminen on saatettu päätökseen direktiivin saattamista osaksi kansallista laindäädäntöä edeltävänä viidentoista vuoden ajanjaksona (yhteisen kannan 3 kohta). Epävarmuuden välttämiseksi sen osalta, lasketaanko sui generis -oikeuteen perustuva 15 vuoden suoja-aika päivänä, jolloin direktiivi tulee osaksi kansainvälistä lainsäädäntöä, olemassa oleville tietokannoille kyseisestä päivämäärästä vai siitä päivästä, jolloin niiden valmistaminen on saatettu päätökseen, neuvosto täsmensi, että ensimmäistä vaihtoehtoa sovelletaan (yhteisen kannan 5 kohta). Tämä valinta perustuu siihen, että sui generis -oikeus on uusi oikeus, ja sen vuoksi mikään tietokanta ei ole voinut nauttia tätä oikeutta ennen direktiivin saattamista osaksi kansallista lainsäädäntöä. 23. 15 artikla Kuten aiemmin mainittiin (edellä 13 ja 16 kohta), neuvosto katsoo, että 6 artiklan 1 kohdan ja 8 artiklan säännökset ovat niin olennaisia, ettei niistä saa olla mahdollista poiketa sopimukseen perustuvalla tavalla. 24. 16 artikla Komissio oli hyväksynyt muutetussa ehdotuksessaan Euroopan parlamentin ehdotuksen (muutos n:o 31), jossa muutettiin määräpäivä, johon mennessä direktiivi on saatettava osaksi kansallista lainsäädäntöä, 1 päiväksi tammikuuta 1996 (1 kohdan ensimmäinen alakohta). Koska tämä päivämäärä on jo ohitettu, neuvosto korvasi sen päivämäärällä 1 päivä tammikuuta 1998 antaakseen jäsenvaltioille lähes kaksi vuotta aikaa direktiivin lopullisesta vahvistamisesta saattaa se osaksi kansallista lainsäädäntöä. Neuvosto hyväksyi Euroopan parlamentin ehdotuksen (muutos n:o 32), jonka komissio oli ottanut muutettuun ehdotukseensa (16 artiklan 3 kohta) ja jossa säädettiin direktiivin tarkistuslausekkeesta. Alan nopea kehitys huomioon ottaen se aikaisti komission ensimmäisen kertomuksen määräpäivää kolmanneksi vuodeksi siitä, kun direktiivi on saatettu osaksi kansallista lainsäädäntöä. Ottaen huomioon sui generis -oikeuden uutta luovan luonteen neuvosto täsmensi lisäksi, että komissio tarkastelee erityisesti sen soveltamista ja että tarkastelu tapahtuu erityisesti jäsenvaltioiden toimittamien erityisten tietojen perusteella. (1) EYVL N:o C 156, 23.6.1992, s. 4 (2) EYVL N:o C 194, 19.7.1993, s. 144 (3) EYVL N:o C 308, 15.11.1993, s. 1 (4) EYVL N:o C 19, 25.1.1993, s. 3 (5) KOM(88) 172 lopullinen